Československá spartakiáda 1985

Československá spartakiáda 1985 bola poslednou celoštátnou masovou spartakiádou v Československu. Bola zároveň najväčšou spartakiádou zo všetkých predchádzajúcich, a to nielen počtom účastníkov, ale aj rozsahom príprav a celoštátnou mediálnou propagandou, ktorá ju sprevádzala.

Citát z okresných novín Žitný Ostrov, orgánu OV KSS a ONV v Dunajskej Strede jasne ukazuje, že z hľadiska vládnucej moci nebola spartakiáda vnímaná výhradne ako športová udalosť, ale tvorila pevnú súčasť politického systému. Podujatie bolo využívané k ideologickému pôsobeniu na široké masy občanov v súlade s cieľmi vládnuceho režimu. „Československá spartakiáda 1985 je súčasťou osláv 40. výročia vyvrcholenia národnooslobodzovacieho boja nášho ľudu a oslobodenia našej vlasti Sovietskou armádou, ako príspevok telovýchovného hnutia k úspešnej realizácii programu ďalšej výstavby rozvinutej socialistickej spoločnosti stanoveného XVI. zjazdom KSČ, ako bilancia päťročného rozvoja telesnej výchovy, športu a turistiky v ČSSR. Stala sa nedeliteľnou súčasťou súčasného života našej spoločnosti po všetkých stránkach a na všetkých úsekoch.“

„Všetky spartakiádne skladby (Československej spartakiády 1985) sú náročnejšie než pri predchádzajúcej spartakiáde. Niektoré z nich zvláštnou krásou a pôsobivosťou predchádzajúce skladby ešte prekonávajú. Ich nácvik berú cvičenci i cvičenky zodpovedne. Sú si vedomí toho, že len vybraný počet cvičencov môže vystúpiť na celoštátnej spartakiáde v Prahe“

 Spartakiády v socialistickom Československu 

Podstatou spartakiád v socialistickom Československu bol nácvik a prezentácia spartakiádnych skladieb sprevádzaných hudbou. Cieľom týchto cvičení bolo nielen zlepšovanie telesnej kondície, ale aj posilňovanie ideálov socialistickej spoločnosti, ako boli jednota, disciplína a kolektivizmus, prostredníctvom dokonale synchronizovaných masových vystúpení. Cvičenci nacvičovali skladby na rôznych úrovniach – od miestnych (niekedy nazývaných obecné alebo školské) cez obvodné, okresné až po krajské spartakiády. Vrcholom pre najlepších cvičencov bolo vystúpenie na celoštátnej spartakiáde v Prahe, na Strahove, kde sa cvičilo na najväčšom štadióne na svete. Tento fakt podčiarkoval monumentálnosť celej akcie a jej význam v rámci socialistického systému.

 Sprievodné športové akcie 

Československú spartakiádu 1985 sprevádzalo množstvo športových akcií, medzi ktorými bola najvýznamnejšia Spartakiádna štafeta. O tejto štafete pravidelne informovala vtedajšia televízia, rozhlas a tlač. Okrem toho sa konalo množstvo športových súťaží, ktoré boli označované ako spartakiádne a počet účastníkov v nich bol pravidelne zaznamenávaný. Cieľom bolo, aby sa spartakiády a pridružených športových akcii zúčastnilo čo najviac ľudí.

 Počasie a podmienky 

Hoci sa spartakiády často spájajú s predstavou ideálneho letného počasia a slnečných podmienok, realita bola často odlišná. Rozsiahly systém príprav a verejných vystúpení, ktorý začínal už na jar (apríl), si vyžadoval od účastníkov schopnosť odolávať nepriaznivým poveternostným podmienkam. Miestne, oblastné aj okresné spartakiády sa často konali v chladnom počasí, za dažďa, alebo dokonca na rozmoknutých ihriskách. Cvičenci, oblečení v ľahkých spartakiádnych úboroch, museli prekonať nepohodu a „zaťať zuby“, aby splnili vysoké očakávania organizátorov a dodržali harmonogram príprav a vystúpení.

 Možnosť účasti na celoštátnej spartakiáde 

Len malá časť cvičencov, ktorí sa zúčastnili príprav, mala možnosť vystúpiť na celoštátnej spartakiáde v Prahe, na Strahove. Napríklad, zo starších žiakov sa na celoštátnu spartakiádu dostalo len dvanásť percent účastníkov. 

 Úbory cvičencov 

Pri verejných spartakiádnych vystúpeniach cvičenci vždy vystupovali v spartakiádnych úboroch, bez ohľadu na počasie. V prípade veľmi chladného počasia sa niekedy zrušilo vystúpenie najmladších detí, napríklad skladba rodičov s deťmi, alebo vystúpenia najmladších žiakov. V chladných podmienkach mohli deti a najmladší žiaci nosiť pod spartakiádnym úborom ďalšiu vrstvu oblečenia, zvyčajne biele tričká s dlhým rukávom, aby si udržali teplo. Mladším a starším žiakom to však umožnené nebolo.

 Časový priebeh Československej spartakiády 1985 

 Nácvik spartakiády 

Nácvik Československej spartakiády 1985 sa začal v septembri 1984, na začiatku školského roku 1984/1985. Do prípravy trinástich spartakiádnych skladieb sa zapojilo 860 000 cvičencov, pričom toto číslo nezahŕňa príslušníkov Československej ľudovej armády, ktorí sa taktiež zúčastnili nácviku. Celkovo sa nacvičovalo pätnásť spartakiádnych skladieb.

Na Slovensku štrnásť spartakiádnych skladieb nacvičovalo 277 029 cvičencov.

 Presun nácviku z telocviční na otvorené plochy 

V apríli 1985 prebehlo presunutie nácviku spartakiádnych skladieb z telocviční na väčšie plochy, konkrétne na športové ihriská, kde sa cvičenia konali na otvorenom priestore.

 Spartakiádne previerky 

V marci 1985 sa uskutočnili spartakiádne previerky, ktoré mali za úlohu zhodnotiť, do akej miery bol dodržiavaný harmonogram nácviku a aká bola dosiahnutá úroveň prípravy spartakiádnych skladieb. Previerky vykonávali pracovníci štábov ČSS 1985. Výsledky previerok ukázali, že harmonogram nácviku bol väčšinou dodržiavaný, až na niekoľko drobných výnimiek. Ďalšie previerky pokračovali aj v mesiaci apríl.

 Úplne prvé verejné vystúpenia 
Jedno z prvých spartakiádnych vystúpení sa konalo na základnej škole v Holešově, vonku na školskom ihrisku, na konci mierového zhromaždenia žiakov, pedagogických pracovníkov a hostí. Vystúpenie sa uskutočnilo pravdepodobne začiatkom novembra alebo v novembri 1984, keďže sa o ňom písalo až 12. decembra 1984 a spomínalo sa naň ako na podujatie po dvoch mesiacoch nácviku. Citát:„Pěkný zážitek prožili účastníci shromáždění v závěru. To tehdy, když nastoupili ke cvičení mladší žáci i starší žákyně. Chlapci odvážně v bílých tričkách a červených trenýrkach, děvčata v teplákových soupravách předvedli ukázky skladeb. Za dva mésíce nácviku náročních skladeb připravili pěknou podívanou.
“

 Telovýchovné akadémie 

Prvýkrát sa cvičenci predstavili divákom vo februári počas telovýchovných akadémií, ktoré sa tradične konali v kultúrnych domoch alebo telocvičniach. Tieto podujatia slúžili ako prvé verejné prezentácie nacvičených spartakiádnych skladieb, ktoré umožnili cvičencom získať skúsenosti s vystúpením pred publikom.

 Zocvičné zrazy 

Následne sa konali zocvičné zrazy, známe aj ako zocvičné spartakiády. Cvičenci sa počas týchto zrazov učili, ako sa zoradiť a cvičiť na veľkých plochách, ako sú ihriská, štadióny a športové haly. Tieto zrazy sa začali v marci a trvali až do mája, pričom posledné krajské zocvičné zrazy sa konali aj v júni. Zocvičné zrazy neboli organizované ako verejné vystúpenia, ale slúžili výlučne na precvičovanie a zosúlaďovanie výkonov pred samotnými verejnými akciami.

 Miestne spartakiády 

Ako prvé sa obvykle konali miestne spartakiády, známe aj ako školské alebo obecné spartakiády. Tieto podujatia sa zvyčajne uskutočňovali na ihriskách pod holým nebom. V prípade nepriaznivého počasia sa mohli presunúť na neskorší termín alebo do telocviční. Miestne spartakiády sa mohli konať aj po okresnej spartakiáde, až do konca júna.

 Obvodné spartakiády 

Ďalším krokom v príprave na celoštátnu spartakiádu boli obvodné (okrskové) spartakiády, ktoré sa konali v každom okrese. Tieto spartakiády museli predchádzať okresným spartakiádam.

 Okresné spartakiády 

Okresné spartakiády predstavovali vrchol spartakiádneho procesu na okresnej úrovni. Tieto podujatia slúžili ako posledná príprava pred celoštátnym vystúpením v Prahe.

 Celoštátna spartakiáda v Prahe 

Vrcholom celej spartakiádnej akcie bola celoštátna spartakiáda, ktorá sa konala v Prahe, na Strahove. Cvičenci, ktorí sa dostali na toto prestížne podujatie, mali možnosť vystúpiť na najväčšom štadióne na svete.

 Krajské spartakiády 

Okrem celoštátnej spartakiády sa konali aj krajské spartakiády. Tieto podujatia poskytli príležitosť vystúpiť cvičencom, ktorí sa nedostali na celoštátnu spartakiádu v Prahe, ale dosiahli vysokú úroveň v nacvičených skladbách.

 Organizácia spartakiád na Slovensku 

Na Slovensku bolo v roku 1985 naplánovaných 750 miestnych spartakiád, ktoré sa uskutočnili od 6. apríla do konca júna. Okrem miestnych podujatí sa konalo aj 111 obvodných spartakiád, na ktorých cvičenci vystúpili v priemere v 7 až 10 skladbách. K tomu pribudlo 36 okresných spartakiád a dve veľké mestské spartakiády, ktoré boli poslednou prípravou pred celoštátnym vystúpením v Prahe. Cvičenci, ktorí sa nedosali do prahy a boli dobrí, mohli vystúpiť na krajských spartakiádach.

 Posun termínov spartakiád v roku 1985 

V roku 1985 sa prejavila tendencia presunúť niektoré miestne, obvodné a okresné spartakiády na skoršie termíny v porovnaní s predchádzajúcimi rokmi. Tento trend bol viditeľný najmä v obciach, kde sa konali okrskové a obvodné spartakiády. Príkladom je obec Orechová Potôň, kde sa v roku 1975 okrsková spartakiáda konala 10. mája, v roku 1980 obvodná spartakiáda prebehla 3. mája. V roku 1985 sa však obvodná spartakiáda v tejto obci uskutočnila už 14. apríla, čo ukazuje zmenu v plánovaní termínov týchto podujatí. 

Prvým okresom v Československu, kde spartakiádni cvičenci cvičili na verejnom spartakiádnom vystúpení vonku, pod holým nebom, na miestnej spartakiáde, bol okres Nové Zámky. V tomto okrese sa od 6. apríla 1985 do 11. mája 1985 uskutočnilo osemnásť miestnych spartakiád, po nich dve obvodné spartakiády v Šuranoch a v Štúrove a napokon okresná spartakiáda v Nových Zámkoch.

 Prvé verejné spartakiádne vystúpenia na otvorených priestranstvách 

 6. apríla 1985 - miestna spartakiáda v Bánove  

V sobotu 6. apríla 1985 sa v obci Bánov (okres Nové Zámky) uskutočnila prvá miestna spartakiáda. Pred jej zahájením cvičenci uctili pamiatku tých, ktorí pred štyridsiatimi rokmi položili svoje životy pri oslobodzovaní Bánova. K pamätnej tabuli, ktorá je venovaná obetiam, položili veniec a kytice kvetov. Miestnu spartakiádu slávnostne otvoril predseda MNV Miroslav Petráni, ktorý v príhovore zdôraznil význam tohto podujatia pre miestnu komunitu. Medzi prítomnými bol aj vedúci tajomník OV ČSZTV Karol Juričkovič, ktorý zastával aj funkciu tajomníka okresného štábu ČSS 1985. Spartakiáda trvala takmer dve hodiny a konala sa na trávniku štadiónu Lokomotíva Bánov. Cvičenci predviedli spartakiádne skladby v rôznych vekových skupinách, medzi ktorými boli: rodičia a deti, najmladší žiaci, mladšie žiačky, mladší žiaci, staršie žiačky, starší žiaci a ženy. Na podujatí sa zúčastnili aj rodičia a deti, ako aj starší žiaci z Nových Zámkov. Aj keď sa pri plánovaní tejto spartakiády predpokladalo, že počasie v Bánove bude teplejšie než v iných oblastiach Československa, 6. apríla 1985 bolo počasie chladnejšie, než sa očakávalo. Cvičenci, ktorí vystupovali v predpísaných spartakiádnych úboroch, museli čeliť nepriaznivým podmienkam. Deťom a najmladším žiakom bolo umožnené obliecť si pod úbor ďalšiu vrstvu oblečenia, aby sa ochránili pred chladom. Podľa okresných novín však spartakiáda splnila očakávania organizátorov, čo potvrdzovalo aj nadšenie prítomných divákov, ktorí cvičencom tlieskali za ich výkon.

 Referencie 

Kategória:Šport v Česko-Slovensku